Document ID: 32014D0241

TARYBOS SPRENDIMAS
2014 m. balandžio 14 d.
dėl 2009 m. Honkongo tarptautinės konvencijos dėl saugaus ir aplinkai tinkamo laivų perdirbimo ratifikavimo valstybėse narėse arba valstybių narių prisijungimo prie jos atsižvelgiant į Europos Sąjungos interesus
(2014/241/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 6 dalies a punkto v papunkčiu ir 218 straipsnio 8 dalies pirma pastraipa,
atsižvelgdama į Europos Komisijos pasiūlymą,
atsižvelgdama į Europos Parlamento pritarimą,
kadangi:
(1)
po Tarptautinėje saugaus ir aplinkai tinkamo laivų perdirbimo konferencijoje vykusių svarstymų 2009 m. gegužės 15 d. Tarptautinėje jūrų organizacijoje (TJO) buvo priimta Honkongo konvencija dėl saugaus ir aplinkai tinkamo laivų perdirbimo (toliau - Konvencija). Konvencija taikoma laivų projektavimui, statybai, eksploatavimui ir paruošimui, kad būtų sudarytos palankesnės sąlygos saugiam ir aplinką tausojančiam jų perdirbimui, nesukeliant pavojaus laivų saugumui ir eksploatavimo efektyvumui. Joje taip pat numatomas saugus ir aplinką tausojantis laivų perdirbimo kompleksų eksploatavimas ir tinkamo laivų perdirbimo atitikties reikalavimams užtikrinimo mechanizmo nustatymas;
(2)
Konvencija įsigalioja praėjus 24 mėnesiams nuo tos dienos, kai ją ratifikuoja mažiausiai 15 valstybių, kurių prekybiniai laivynai kartu sudėjus sudaro mažiausiai 40 % pasaulio prekybinio laivyno bendrosios talpos ir kurių bendras didžiausias perdirbtų laivų metinis tūris per pastaruosius 10 metų sudaro ne mažiau kaip 3 % tų valstybių visų prekybinių laivų bendrosios talpos;
(3)
Taryba savo 2009 m. spalio 21 d. išvadose aktyviai ragino valstybes nares ratifikuoti Konvenciją teikiant jai pirmenybę, kad būtų sudarytos palankesnės sąlygos jai kuo greičiau įsigalioti ir tikrai bei veiksmingai keisti padėtį šiame sektoriuje;
(4)
Europos Parlamento ir Tarybos reglamentu (ES) Nr. 1257/2013 (1), be kita ko, siekiama kuo labiau sumažinti ir kiek praktiškai įmanoma panaikinti dėl laivų perdirbimo kylantį neigiamą poveikį žmonių sveikatai bei aplinkai ir sudaryti palankesnes sąlygas Konvencijos ratifikavimui. To reglamento 5 straipsnio 9 dalyje, 7 straipsnio 2 dalyje, 10 straipsnio 1 ir 2 dalyse bei 12 straipsnio 1 ir 3 dalyse numatomas Sąjungos teisės suderinimas su Konvencija. 32 straipsnio 4 dalyje nurodomas valstybių narių, kurios neturi su jų vėliavomis plaukiojančių ar su jų vėliavomis įregistruotų laivų arba yra nutraukusios laivų registravimą savo nacionaliniuose laivų registruose, atvejis. Tos valstybės narės gali nukrypti nuo tam tikrų reglamento nuostatų, jei nėra nė vieno su jų vėliava įregistruoto laivo. Taigi Taryba turėtų įgalioti valstybes nares, kurios neturi su jų vėliavomis plaukiojančių ar su jų vėliavomis įregistruotų laivų, patenkančių į Konvencijos taikymo sritį, ją ratifikuoti arba prisijungti prie jos;
(5)
Sąjunga negali prisijungti prie Konvencijos, nes jos šalimis gali būti tik valstybės;
(6)
todėl Sąjunga turėtų leisti valstybėms narėms, kurios turi su jų vėliavomis plaukiojančių ar su jų vėliavomis įregistruotų laivų, patenkančių į Konvencijos taikymo sritį, ją ratifikuoti arba prisijungti prie jos,
PRIĖMĖ ŠĮ SPRENDIMĄ:
1 straipsnis
Valstybės narės yra įgaliojamos išimtinei Sąjungos kompetencijai priklausančių klausimų atžvilgiu ratifikuoti 2009 m. Honkongo tarptautinę konvenciją dėl saugaus ir aplinkai tinkamo laivų perdirbimo arba prie jos prisijungti.
2 straipsnis
Valstybės narės, kurios ratifikavo Konvenciją arba prie jos prisijungė, praneša apie tai Komisijai per 6 mėnesius nuo ratifikavimo ar prisijungimo dokumentų deponavimo TJO Generaliniam sekretoriui dienos.
Taryba iki 2018 m. gruodžio 31 d. peržiūrės ratifikavimo eigą.
3 straipsnis
Šis sprendimas skirtas valstybėms narėms.
Priimta Liuksemburge 2014 m. balandžio 14 d.

Labels: 8
18
5
20